Doebai (emiraot)

Doebai (Arabies: دبي; uutespreuken as: Doe-bei-i) is een van de zeuven autonome emiraoten van de Verenigde Arabiese Emiraoten (VAE) en ligt op t Arabiese Schiereilaand an de Perziese Golf. De overgrote meerderheid van de bevolking (zo'n 95 persent) woent in de gelieknamige heufdstad. Doebai hef n öppervlakte van 4.114 km², zo'n 4,9 persent in öppervlakte van de VAE. t Greuit nog altied in öppervlakte deur de anleg van nieje eilaanden in de Perziese Golf. Mit zo'n 2,2 miljoen inwoeners is Doebai t bevolkingsriekste emiraot in de federasie, nog veur Aboe Dhabi. t Emiraot, dat grotendeels uut weuste besteet, strekt vanuut de heufdstad an de Perziese Golf tot in t binnenlaand en grenst in t zujen an Aboe Dhabi en in t noorden en oosten an Sjardja. De oase Hatta, die op n heugte ligt van zo'n 330 meter boven zeenivo in t Hadjar-gebargte, vormp n exklave kortbie de grens mit Omaan. De emir van Doebai is sjeik Mohammad bin Rasjid Al Maktoem, en oek dient as viseprissedent en premier van de VAE.